Broj: 711-I-1787-P-280/22-02-23

Zagreb, 27. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3.,4., i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Tanje Zatezalo, voditeljice Službe za pripremu sjednica – tajnice Primorsko-goranske županije,** za davanjem očitovanja Povjerenstva**,** na 173. sjednici, održanoj dana 27. svibnja 2022., daje sljedeće

**OČITOVANJE**

**Temeljem članka 17. stavka 1. ZSSI-a, općinski načelnik Općine Jelenje može istodobno uz obnašanje navedene dužnosti biti član Županijske skupštine Primorsko-goranske županije, ali bez prava na naknadu za članstvo u tome predstavničkom tijelu, osim prava na naknadu stvarno nastalih putnih i drugih opravdanih troškova.**

Obrazloženje

 Dana 26. svibnja 2022. u Povjerenstvu je pod brojem 711-U-5583-P-280/22-01-5 zaprimljen zahtjev za očitovanjem Tanje Zatezalo, voditeljice Službe za pripremu sjednica – tajnice Primorsko-goranske županije, povodom kojeg se vodi predmet broj P-280/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje sljedeće očitovanje.

U navedenom zahtjevu podnositeljica navodi da je općinski načelnik Općine Jelenje, koji dužnost načelnika obnaša profesionalno, predložen za zamjenika člana Županijske skupštine Primorsko-goranske županije u mandatu 2021.-2025 te da je sjednica Mandatnog odbora Županijske skupštine sazvana za dan 1. lipnja 2022. godine, kako bi se provela zakonska procedura određivanja zamjenika člana predstavničkog tijela.

Podnositeljica ukazuje da su Zakonom o lokalnim izborima („Narodne novine“ broj: 144/12., 121/16., 98/19., 42/20., 144/20. i 37/21.) propisane nespojive dužnosti s istodobnim obnašanjem dužnosti općinskog načelnika i pravne posljedice obnašanja nespojivih dužnosti, te da je člankom 89. stavkom 1. navedenog Zakona o propisano da općinski načelnik za vrijeme obnašanja dužnosti ne može biti član predstavničkog tijela jedinice lokalne samouprave, a u ovoj bi se situaciji radilo o članstvu u predstavničkom tijelu područne (radilo regionalne) razine.

Podnositeljica traži očitovanje Povjeenstva može li sukladno odredbi članka 17. stavka 1. ZSSI-a općinski načelnik Općine Jelenje, koji dužnost načelnika obnaša profesionalno, za vrijeme obnašanja navedene dužnosti istodobno biti i član Županijske skupštine Primorsko-goranske županije, ali bez prava na naknadu.

Člankom 3. stavkom 1. podstavkom 34. ZSSI-a propisano je da su župani, gradonačelnici i općinski načelnici te njihovi zamjenici obveznici u smislu navedenog Zakona, te je stoga općinski načelnik Općine Jelenje povodom obnašanja navedene dužnosti obvezan postupati sukladno odredbama ZSSI-a.

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako je zakonom drugačije propisano.

Člankom 31. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.) propisano je da član predstavničkog tijela jedinice lokalne, odnosno područne (regionalne) samouprave dužnost obavlja počasno i za to ne prima plaću, ali sukladno stavku 2. istog članka Zakona ima pravo na naknadu u skladu s odlukom predstavničkog tijela.

Člankom 90.a. stavkom 1. Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, župan i njihovi zamjenici koji dužnost obnašaju profesionalno imaju pravo na plaću kao i druga prava iz rada, a vrijeme obnašanja dužnosti uračunava im se u staž osiguranja.

Imajući u vidu da članove predstavničkih tijela jedinice lokalne i područne (regionalne) samouprave na mandatno razdoblje od četiri godine biraju građani kao i ovlasti navedenih predstavničkih tijela u donošenju općih akata i proračuna navedenih jedinica, koje su propisane odredbama Zakona o lokalnoj i područnoj (regionalnoj) samoupravi, obavljanje dužnosti člana županijske skupštine predstavlja obavljanje druge javne dužnosti.

Povjerenstvo tumači da su odredbama Zakona o lokalnim izborima („Narodne novine“ broj: 144/12., 121/16., 98/19., 42/20., 144/20. i 37/21.) taksativno propisane nespojive dužnosti općinskih načelnika, gradonačelnika, župana i njihovih zamjenika te da navedeni Zakon predstavlja posebni Zakon u smislu članka 17. stavka 1. ZSSI-a kojim je općinskim načelnicima, gradonačelnicima, županima i njihovim zamjenicima dopušteno istovremeno obnašanje onih dužnosti koje nisu izričito zabranjene.

Člankom 89. stavkom 1. Zakona o lokalnim izborima propisano je da općinski načelnik, gradonačelnik, župan i njihovi zamjenici za vrijeme obnašanja dužnosti ne može istodobno biti član predstavničkog tijela jedinice lokalne samouprave.

S obzirom da općinski načelnik ne može istovremeno biti član predstavničkog tijela jedinice lokalne samouprave, iz odredbi navedenog Zakona ne proizlazi da bi obnašanje dužnosti općinskog načelnika bilo nespojivo s istovremenim obavljanjem druge javne dužnosti člana predstavničkog tijela jedinice područne (regionalne) samouprave, slijedom čega općinski načelnik Općine Jelenje istodobno s obnašanjem te dužnosti može obavljati funkciju člana Županijske skupštine Primorsko-goranske županije, jer to u smislu članka 17. stavka 1. ZSSI-a proizlazi iz posebnog propisa.

U odnosu na primanje naknade za obnašanje druge javne dužnosti u smislu odredbe članka 16. ZSSI-a, Povjerenstvo tumači da je Zakonom o lokalnoj i područnoj (regionalnoj) samoupravi propisano pravo općinskog načelnika na primanje plaće te eventualno primanje naknade za člana predstavničkog tijela jedinice lokalne, odnosno područne (regionalne) samouprave, ukoliko je to odlukom navedenog tijela utvrđeno, međutim, kako odredbama ovog Zakona kao niti bilo kojeg drugog zakona nije propisano da općinski načelnik koji već prima plaću smije istodobno primati i naknadu za obnašanje druge javne dužnosti, nije derogirana zabrana iz članka 16. ZSSI-a.

S obzirom da općinski načelnik Općine Jelenje dužnost obnaša profesionalno te nastavno na navedeno prima plaću za obnašanje dužnosti općinskog načelnika Općine Jelenje, na temelju članka 16. ZSSI-a ne može istovremeno primati naknadu za obavljanje funkcije člana Županijske skupštine Primorsko-goranske županije, ali može ostvarivati naknadu stvarno nastalih putnih i drugih opravdanih troškova vezanih za obnašanje ove dužnosti.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Podnositeljici, putem maila
2. Objava na internetskoj stranici Povjerenstva
3. Pismohrana